Margrethe Vestager (RV), 2010-04-29:
På dette tidspunkt kan der være god grund til at vende tilbage til udgangspunktet og fundere over, hvorfor den her debat er vigtig.
Det er den af én grund, nemlig at dårlig økonomi går ud over de mest sårbare, de mest slidte, de mest udsatte borgere.
Det er derfor, en sund og ansvarlig økonomi er vigtig.
Men indtil nu har debatten jo været præget af, at regeringen ikke har en konkret plan for, hvordan der skal bringes orden i dansk økonomi.
Det er en skam, for det er jo regeringen, der er regering.
I dag har vi oplevet regeringspartier, der er i opposition til oppositionen – hvis regeringen gerne vil i opposition, er jeg sådan set helt frisk på at bytte, det skal ikke være sådan.
Det tætteste, vi har kunnet komme på det – og jeg tror, finansministeren har talt det – er, at vi 47 gange har fået at vide, at regeringens målsætning er nulvækst på 13,5 mia. kr., reduktion i overførsler på 10 mia. kr., beskæftigelsesinitiativer på 7 mia. kr., i alt 31 mia. kr. Hvis det er detaljer, vil jeg meget nødig se finansministeren male med den brede pensel.
Finansministeren og VKO’s ordførere har igen og igen spurgt til oppositionens plan.
Det er altså meget svært at frigøre sig fra en mistanke om, at regeringen er løbet helt tør for ideer og venter på noget, de kan kopiere.
Ellers ville det da være oplagt selv at spille ind i debatten.
Det Radikale Venstre har fremlagt en plan, der kan genopbygge dansk økonomi.
Alle ideer kan gennemføres, og de må meget gerne kopieres, ligesom vi meget gerne medvirker til at gennemføre dem.
Vi har ikke haft nogen tabuer i vores arbejde med den økonomiske plan, vi peger på løsninger, der virker.
Den radikale genopbygningsplan rummer omfattende reformer, der styrker økonomien med 36 mia. kr. i 2015 og dermed også afsætter ekstra penge til kerneopgaverne: børnehaver, skoler, sygehuse – for at nævne nogle af de helt centrale områder i vores velfærdssamfund.
Det mest sikre, vi ved om regeringens politik, er, at den synes, at den står og mangler 31 mia. kr., og at dens plan er en spareplan.
Vores plan består af ti forskellige initiativer og vil afvikle efterlønnen gradvis over 10 år.
I modsætning til, hvad finansministeren siger i sine evindelige tirader siger, virker det også i 2015 med over 10 mia. kr.: dagpengereform, genoptjening, håndholdt beskæftigelsesindsats, udenlandsk rekruttering, skat, der virker, ændringer i erhvervsstøtten, effektiviseringer og regelforenklinger, ændring i aldersbetingede ydelser, fremrykning af forårspakken – alt i alt 36 mia. kr.
Det er uden nulvækst, det er uden skjulte besparelser.
Tværtimod er det med 5 mia. kr. til at udvikle vores samfund og udvikle de centrale opgaver for børnene i børnehaverne, eleverne i skolerne, patienterne på sygehusene, de ældre mennesker, som er slidte, som er sårbare, som er udsatte – det er for deres skyld.
Genopbygningsplanen bygger dermed også på konkrete politiske prioriteringer, for vi vil hellere have gode skoler, end at raske, erfarne mennesker går på overførselsindkomst.
Vi vil hellere have, at ledige får en uddannelse og kommer videre, end at de har en lang, nedbrydende dagpengeperiode.
Vi vil hellere have, at virksomhederne let kan rekruttere de dygtigste medarbejdere fra hele verden, end at vi lukker os om os selv og lukker kompetente, dygtige folk ude.
Vi vil hellere have, at det kan betale sig at tage en ekstra vagt eller flere timer, end at der stadig er skolelærere og sygeplejersker, der betaler topskat.
Vi vil hellere vise tillid til ledere og medarbejdere i børnehaver og skoler og leve med de enkelte fejl, der så måtte ske, end at misbruge deres på til kontrol, central styring og evindelig dokumentation.
Det er prioriteringer.
Det er prioriteringer til fordel for børn i vuggestuer og børnehaver, elever i skolerne, studerende på deres uddannelser.
Det er prioriteringer til fordel for samfundets mest sårbare, slidte og udsatte mennesker.
Den socialliberale grundholdning er klar: Det er meget bedre at gennemføre reformer nu og sørge for, at vi er nok på arbejdsmarkedet til at få velfærdssamfundet til at hænge sammen og udvikle sig.
Det er meget, meget bedre end at forsøge at bilde nogen ind, at vi kan spare os til fremskridt.